Document ID: 32014D0158

DEĊIŻJONI TA’ IMPLIMENTAZZJONI TAL-KUMMISSJONI
tal-20 ta’ Marzu 2014
li temenda d-Deċiżjoni 2006/594/KE fir-rigward tal-allokazzjonijiet addizzjonali mill-Fond Soċjali Ewropew għal ċerti Stati Membri fil-qafas tal-objettiv ta’ Konverġenza
(notifikata bid-dokument C(2014) 1707)
(2014/158/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (1), u b’mod partikolari l-Artikolu 18(2) tiegħu,
Billi:
(1)
Id-Deċiżjoni tal-Kummissjoni 2006/594/KE (2) iffissat allokazzjoni indikattiva għal kull Stat Membru għall-approprjazzjonijiet ta’ impenn għall-għan ta’ Konverġenza għall-perjodu 2007-2013.
(2)
Ir-Regolament (KE) Nru 1083/2006 ġie emendat mir-Regolament (UE) Nru 1298/2013 tal-Parlament Ewropew u tal-Kunsill (3) bil-għan li jiġu indirizzati l-problemi speċifiċi tal-qgħad, b’mod partikolari l-qgħad fost iż-żgħażagħ, u l-faqar u l-esklużjoni soċjali biż-żieda ta’ pakkett totali ta’ EUR 125 513 290, fi prezzijiet tal-2004, taħt il-Fond Soċjali Ewropew.
(3)
L-Artikolu 19 tar-Regolament (KE) Nru 1083/2006 kif emendat jimmodifika r-riżorsi disponibbli għall-Objettiv ta’ Konverġenza sabiex tiżdied l-allokazzjoni tal-Fond Soċjali Ewropew ta’ Franza b’EUR 13 959 768 fl-2013.
(4)
L-ammonti indikattivi tal-approprjazzjonijiet ta’ impenn għar-reġjuni eliġibbli biex jibbenefikaw mill-Fondi Strutturali skont l-Objettiv ta’ konverġenza fl-2013 għandhom jiġu riveduti għal dak l-Istat Membru.
(5)
Id-Deċiżjoni 2006/594/KE ma ġietx emendata fir-rigward tal-allokazzjoni finanzjarja addizzjonali għall-Kroazja mal-adeżjoni tagħha. Għal raġunijiet ta’ trasparenza u kompletezza, l-allokazzjonijiet għall-Kroazja għandhom jiddaħħlu wkoll.
(6)
Għalhekk, id-Deċiżjoni 2006/594/KE għandha tiġi emendata skont dan,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2006/594/KE huma sostitwiti bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-20 ta’ Marzu 2014.

Labels: 2
18
15